13. ข้อมูลทางการเงินที่สำคัญ

  13.1 สรุปรายงานการสอบบัญชี

  (ก) งบการเงินปี 2555 ตรวจสอบโดยนางสาววรรญา พุทธเสถียร ผู้สอบบัญชีรับอนุญาตเลขที่
  4387 จากบริษัท เอส.เค. แอคเคาน์แต้นท์ เซอร์วิสเซส จำกัด

  ผู้สอบบัญชีได้ตรวจสอบงบการเงินของบริษัทฯ
  และได้ให้ความเห็นว่างบการเงินรวมและงบการเงินเฉพาะกิจการ
  แสดงฐานะการเงินรวมและฐานะการเงินเฉพาะกิจการ ณ วันที่ 31 ธันวาคม 2555
  ผลการดำเนินงานรวมและผลการดำเนินงานเฉพาะกิจการ
  และกระแสเงินสดรวมและกระแสเงินสดเฉพาะกิจการ สำหรับปี สิ้นสุดวันเดียวกัน
  โดยถูกต้องตามที่ควรในสาระสำคัญตามมาตรฐานการรายงานทางการเงิน

  (ข) งบการเงินปี 2556 ตรวจสอบโดยนางสาววรรญา พุทธเสถียร ผู้สอบบัญชีรับอนุญาตเลขที่
  4387 จากบริษัท เอส.เค. แอคเคาน์แต้นท์ เซอร์วิสเซส จำกัด

  ผู้สอบบัญชีได้ตรวจสอบงบการเงินของบริษัทฯ
  และได้ให้ความเห็นว่างบการเงินรวมและงบการเงินเฉพาะกิจการ
  แสดงฐานะการเงินรวมและฐานะการเงินเฉพาะกิจการ ณ วันที่ 31 ธันวาคม 2556
  ผลการดำเนินงานรวมและผลการดำเนินงานเฉพาะกิจการ
  และกระแสเงินสดรวมและกระแสเงินสดเฉพาะกิจการ สำหรับปี สิ้นสุดวันเดียวกัน
  โดยถูกต้องตามที่ควรในสาระสำคัญตามมาตรฐานการรายงานทางการเงิน

  บริษัทฯ ได้นำมาตรฐานการบัญชีใหม่ มาตรฐานการรายงานทางการเงินใหม่
  การตีความมาตรฐานการบัญชีใหม่
  และแนวปฎิบัติทางบัญชีใหม่ที่มีผลบังคับใช้สำหรับรอบระยะเวลาบัญชีที่เริ่มต้นในหรือภายหลังวันที่ 1
  มกราคม 2556 มาถือปฎิบัติ โดยไม่มีผลกระทบต่อรายงานทางการเงินงวดปัจจุบัน ยกเว้น
  มาตรฐานการบัญชี ฉบับที่ 12 ภาษีเงินได้
  ซึ่งจะมีผลกระทบต่องบการเงินตามรายละเอียดในหมายเหตุประกอบงบการเงินข้อ 4

  (ค) งบการเงินปี 2557 ตรวจสอบโดยนางสาวซูซาน เอี่ยมวนิชชา ผู้สอบบัญชีรับอนุญาตเลขที่
  4306 จากบริษัท เอส พี ออดิท จำกัด

  ผู้สอบบัญชีได้ตรวจสอบงบการเงินของบริษัทฯ
  และได้ให้ความเห็นว่างบการเงินรวมและงบการเงินเฉพาะกิจการ
  แสดงฐานะการเงินรวมและฐานะการเงินเฉพาะกิจการ ณ วันที่ 31 ธันวาคม 2557
  ผลการดำเนินงานรวมและผลการดำเนินงานเฉพาะกิจการ
  และกระแสเงินสดรวมและกระแสเงินสดเฉพาะกิจการ สำหรับปี สิ้นสุดวันเดียวกัน
  โดยถูกต้องตามที่ควรในสาระสำคัญตามมาตรฐานการรายงานทางการเงิน

  13.2 ตารางสรุปฐานะการเงินและผลการดำเนินงาน

สรุปงบแสดงฐานะทางการเงิน

[]

สรุปงบแสดงฐานะทางการเงิน (ต่อ)

[]

สรุปงบกำไรขาดทุนเบ็ดเสร็จ

[]

งบกระแสเงินสด

[]

งบกระแสเงินสด (ต่อ)

[]

  13.3 ตารางสรุปอัตราส่วนทางการเงินที่สำคัญ

[]

14. การวิเคราะห์และคำอธิบายของฝ่ายจัดการ

14.1 ผลการดำเนินงาน

  เนื่องจากธุรกิจหลักของบริษัทฯ และบริษัทในเครือ
  คือธุรกิจด้านการพัฒนาอสังหาริมทรัพย์สาธารณูปโภคพื้นฐาน และพลังงาน
  ซึ่งล้วนเป็นธุรกิจที่เกี่ยวเนื่องและสัมพันธ์กับการเจริญเติบโตและการพัฒนาทางเศรษฐกิจของประเทศ
  โดยธุรกิจหลักของบริษัทฯ
  คือการพัฒนาเพื่อขายและการให้บริการด้านสาธารณูปโภคในนิคมอุตสาหกรรมเกตเวย์ ซิตี้
  ซึ่งมีการขยายตัวตามการเจริญเติบโตของภาคการผลิตและการลงทุนภาคเอกชน
  ประกอบกับนโยบายภาครัฐในการดำเนินการด้านสิ่งแวดล้อม
  ที่เป็นปัจจัยช่วยผลักดันให้เกิดความต้องการพื้นที่ในนิคมอุตสาหกรรม

  นอกจากนั้น
  จากสถิติในการยื่นขอรับการส่งเสริมการลงทุนในประเทศไทยของสำนักงานคณะกรรมการส่งเสริมการลงทุน
  พบว่า การลงทุนได้ขยายตัวต่อเนื่องนับตั้งแต่ปี 2552 เป็นต้นมา โดยในปี 2557
  มีโครงการลงทุนที่ยื่นขอรับการอนุมัติทั้งสิ้น 3,469 โครงการ (เทียบกับ 2,002 โครงการในปี
  2556) มีมูลค่าลงทุนถึง 2,195,679 ล้านบาท โดยเป็นโครงการจากต่างชาติถึงร้อยละ 45.30
  อย่างไรก็ตาม โครงการลงทุนที่ได้รับการอนุมัติในปี 2557 นี้ กลับมีเพียง 912 โครงการ
  (เทียบกับ 1,224 โครงการในปี 2556)

  ปัจจัยดังกล่าวล้วนส่งผลกระทบโดยตรงต่อการดำเนินธุรกิจของบริษัทฯ
  ทั้งในด้านนิคมอุตสาหกรรมและธุรกิจด้านพลังงานไฟฟ้า อย่างไรก็ตาม
  ในด้านธุรกิจพลังงานของบริษัทฯนั้น ปัจจัยเหล่านี้จะไม่
  ส่งผลกระทบโดยตรงต่อโครงการที่ดำเนินการอยู่แล้ว
  เนื่องจากในการพัฒนาโครงการโรงไฟฟ้าในลักษณะของโครงการ IPP นั้น
  จะต้องมีการทำสัญญาซื้อขายไฟ้ฟ้ากับการไฟฟ้าฝ่ายผลิตแห่งประเทศไทยไว้ล่วงหน้าแล้ว

(1) รายได้และต้นทุน

  บริษัทฯ มีรายได้รวมในปี 2555-2557 จำนวน 1,280.22 ล้านบาท 1,188.85 ล้านบาท และ
  1,281.02 ล้านบาท ตามลำดับ อันประกอบไปด้วยรายได้จากการขายที่ดิน
  รายได้จากธุรกิจที่เกี่ยวเนื่องกับนิคมอุตสาหกรรม รายได้ค่าที่ปรึกษาและบริหาร
  รายได้จากธุรกิจไฟฟ้า และรายได้อื่นๆ โดยมีรายละเอียดสรุปได้ดังนี้

รายได้จากการขายและต้นทุนขาย

  สำหรับปี 2555 บริษัทฯ มีรายได้จากการขายที่ดินจำนวน 860.31 ล้านบาท เพิ่มขึ้นจากปี 2554
  ในอัตราร้อยละ 142.50
  ทั้งนี้เป็นผลมาจากการขยายตัวของเศรษฐกิจในประเทศและมาตรการการกระตุ้นเศรษฐกิจของภาครัฐหลังมหาอุทกภัย
  นอกจากนั้น ส่วนหนึ่งอาจเป็นผลพลอยได้จากเหตุการณ์มหาอุทกภัยที่เกิดขึ้น
  เนื่องจากนิคมเกตเวย์ฯ ตั้งอยู่ในบริเวณพื้นที่ที่ไม่ได้รับความเสียหายจากเหตุการณ์น้ำท่วมใหญ่ในปี
  2554 จึงทำให้เป็นพื้นที่เป้าหมายในการลงทุนของผู้ประกอบการ โดยในปี 2555 นี้ บริษัทฯ
  โอนที่ดินให้กับลูกค้าจำนวนประมาณ 407 ไร่ ในขณะที่มีต้นทุนขายจำนวน 227.95 ล้านบาท
  ส่งผลให้มีกำไรขั้นต้นจำนวน 632.36 ล้านบาท คิดเป็นอัตรากำไรขั้นต้นร้อยละ 73.50

  ปี2556 รายได้จากการขายที่ดินได้กลับสู่ระดับปกติ โดยบริษัทฯ มียอดการโอนที่ดิน 180 ไร่
  คิดเป็นรายได้จำนวน 451.65 ล้านบาท
  ในขณะที่ต้นทุนที่ดินและค่าใช้จ่ายในการพัฒนาที่ดินที่ปรับตัวสูงขึ้น
  จึงส่งผลกระทบต่ออัตรากำไรขั้นต้นจากการขายที่ดิน
  โดยบริษัทฯมีกำไรขั้นต้นจากการขายที่ดินจำนวน 254.71 ล้านบาท
  คิดเป็นอัตรากำไรขั้นต้นร้อยละ 56.40

  ปี 2557 บริษัทฯ มีรายได้จากการขายที่ดิน 394.75 ล้านบาท
  โดยมีการโอนกรรมสิทธิ์ในที่ดินให้ลูกค้าจำนวน 154 ไร่
  ในขณะที่ต้นทุนที่ดินและค่าใช้จ่ายในการพัฒนาที่ดินได้ปรับสูงขึ้นอีก ทำให้บริษัทฯ
  มีอัตรากำไรขั้นต้นจากการขายที่ดินเพียงร้อยละ 44.25

รายได้ค่าเช่าและต้นทุนค่าเช่า

  เพื่อเป็นการอำนวยความสะดวกให้กับผู้ประกอบการภายในนิคมฯ บริษัทฯ
  จึงจัดให้มีอาคารพักให้เช่าสำหรับพนักงานที่ปฏิบัติงานอยู่ภายในนิคม โดยมีรายได้ค่าเช่าจำนวน
  33.97 ล้านบาท 38.37 ล้านบาท และ 37.03 ล้านบาท ในปี 2555, 2556 และ2557
  ตามลำดับ โดยรายได้ค่าเช่าที่เพิ่มขึ้นในปี 2556 นั้น
  เป็นไปตามการเพิ่มขึ้นของจำนวนผู้ปฏิบัติงานในนิคมฯ และการปรับเพิ่มอัตราค่าเช่า สำหรับในปี
  2557 นี้ รายได้ค่าเช่าปรับลดลงเล็กน้อย แต่ยังคงอยู่ในระดับใกล้เคียงกับในปีที่ผ่านมา
  ในขณะที่มีต้นทุนค่าเช่าจำนวน 17.52 ล้านบาท 18.34 ล้านบาท และ 17.95 ล้านบาท
  ส่งผลให้มีกำไรขั้นต้นจำนวน 16.45 ล้านบาท 20.03 ล้านบาท และ 19.08 ล้านบาท ในปี
  2555-2557 ตามลำดับ

รายได้ค่าบริการสาธารณูปโภคและต้นทุนค่าบริการสาธารณูปโภค

  รายได้ส่วนนี้เกิดจากการให้บริการระบบสาธารณูปโภคในนิคมฯ เช่น ค่าน้ำประปา
  การบำบัดน้ำเสีย การกำจัดขยะ และรายได้ค่าบำรุงสาธารณูปโภคส่วนกลาง เป็นต้น โดยบริษัทฯ
  มีรายได้ค่าบริการสาธารณูปโภคจำนวน 103.03 ล้านบาท 119.82 ล้านบาท และ 112.67
  ล้านบาท ในปี 2555-2557 ตามลำดับ
  โดยรายได้ดังกล่าวจะขยายตัวตามการการเพิ่มขึ้นของจำนวนผู้ประกอบการรายใหม่
  และการขยายกำลังการผลิตของผู้ประกอบการเดิม ในด้านต้นทุนค่าบริการสาธารณูปโภคนั้น
  มีจำนวน 58.30 ล้านบาท 78.56 ล้านบาท และ 75.47 ล้านบาท ส่งผลให้มีกำไรขั้นต้นจำนวน
  44.73 ล้านบาท 41.26 ล้านบาท และ 37.20 ล้านบาท ในปี 2555 ปี 2556 และปี 2557
  ตามลำดับ คิดเป็นอัตรากำไรขั้นต้นร้อยละ 43.41 ร้อยละ 34.43 และร้อยละ 33.02

รายได้ค่าที่ปรึกษาและบริหารและต้นทุนค่าที่ปรึกษาและบริหาร

  จากการที่บริษัทฯ มีบุคลากรที่มีศักยภาพและมีความเชี่ยวชาญในงานด้านต่างๆ อย่างหลากหลาย
  บริษัทฯ จึงมีนโยบายในการใช้บุคคลากรบางส่วนงานร่วมกัน ระหว่างบริษัทย่อย บริษัทร่วม
  และบริษัทที่เกี่ยวข้องกัน โดยมีการคิดค่าบริการระหว่างกัน ซึ่งจะก่อให้เกิดประโยชน์ร่วมกัน
  คือบริษัทฯ สามารถบริหารทรัพยากรบุคคลให้เกิดประโยชน์สูงสุด และมีรายได้เพิ่มขึ้น
  ในขณะที่ผู้รับบริการก็สามารถประหยัดต้นทุนด้านบุคลากร เช่น ต้นทุนในการฝึกอบรมและพัฒนา
  รวมถึงต้นทุนด้านสวัสดิการต่างๆ อีกด้วย

  อย่างไรก็ตาม ด้วยหลักเกณฑ์ของการจัดทำงบการเงินรวม
  ที่ต้องตัดรายการที่เกิดระหว่างบริษัทใหญ่กับบริษัทย่อยออก ทำให้รายได้บางส่วนถูกตัดออกไป
  ในขณะที่บริษัทฯ ยังคงต้องบันทึกค่าใช้จ่ายด้านพนักงานเป็นต้นทุนเช่นเดิม
  จึงทำให้รายได้และต้นทุนค่าที่ปรึกษาและบริหารที่แสดงในงบการเงินรวมมักไม่สัมพันธ์กัน

  ในปี 2555-2557 บริษัทฯ มีรายได้ค่าที่ปรึกษาและบริหารในระดับใกล้เคียงกัน คือ 51.35
  ล้านบาท 51.42 ล้านบาท และ 50.39 ล้านบาท
  ในขณะที่บันทึกต้นทุนค่าที่ปรึกษาและบริหารจำนวน 63.59 ล้านบาท 63.05 ล้านบาท และ
  44.63 ล้านบาทตามลำดับ ซึ่งการที่ต้นทุนค่าที่ปรึกษาและบริหารในปี 2557 ลดลงนั้น
  เป็นผลจากการจัดประเภทของค่าใช้จ่ายบางรายการใหม่ เนื่องจากการยกเลิกโครงการน้ำงึม 3

รายได้อื่น

  เกือบทั้งจำนวนเป็นดอกเบี้ยรับจากการบริหารสภาพคล่องของบริษัทฯ อย่างไรก็ตาม ในปี 2557
  บริษัทฯ ได้ตัดจำหน่ายหนี้สินภายใต้แผนฟื้นฟูกิจการในส่วนที่เจ้าหนี้ไม่ได้เรียกขอรับชำระหนี้
  และบันทึกรับรู้เป็นรายได้อื่นเป็นจำนวน 67.49 ล้านบาท จึงส่งผลให้รายได้อื่นสูงถึง 109.62
  ล้านบาท

ส่วนแบ่งกำไรจากเงินลงทุนในบริษัทร่วม

  บริษัทฯ ลงทุนในธุรกิจผลิตและจำหน่ายกระแสไฟฟ้า ผ่านบริษัทร่วม
  ดังนั้นจึงบันทึกรับรู้รายได้ในรูปแบบของส่วนแบ่งกำไรจากเงินลงทุนในบริษัทร่วม
  ปัจจุบันมีโครงการที่ดำเนินการและก่อให้เกิดรายได้แล้ว 2 โครงการคือ
  โครงการโรงไฟฟ้าพลังน้ำเทิน-หินบูน ในประเทศสาธารณรัฐประชาธิปไตยประชาชนลาว
  และโครงการโรงไฟฟ้าพลังความร้อนร่วมบางบ่อ ในประเทศไทย

  ในปี 2555 บริษัทฯ บันทึกรายได้จากธุรกิจไฟฟ้าจำนวน 209.29 ล้านบาท คิดเป็นสัดส่วนร้อยละ
  16.19 ของรายได้ทุกประเภท ปี 2556 มีรายได้จากธุรกิจไฟฟ้า จำนวน 499.61 ล้านบาท
  คิดเป็นร้อยละ 42.02 และปี 2557 มีรายได้จากธุรกิจไฟฟ้า 573.36 ล้านบาท คิดเป็นร้อยละ
  44.76 ของรายได้ทุกประเภทของบริษัทฯ

  เนื่องจากการผลิตและขายไฟฟ้า
  จะดำเนินการภายใต้สัญญาซื้อขายไฟฟ้าระยะยาวกับการไฟฟ้าฝ่ายผลิตแห่งประเทศไทย
  ซึ่งจะกำหนดเงื่อนไขต่างๆรวมถึงราคาซื้อขายไฟฟ้าไว้ล่วงหน้าแล้ว ดังนั้น
  จึงไม่มีความเสี่ยงด้านการตลาด
  ปัจจัยที่จะกระทบต่อผลประกอบการในแต่ละปีที่สำคัญส่วนหนึ่งจะมาจากการเปลี่ยนแปลงค่าเงินบาท
  ส่วนปัจจัยอื่นจะแตกต่างกันไปตามประเภทของโรงไฟฟ้า สำหรับโรงไฟฟ้าพลังความร้อนนั้น
  ต้องมีการหยุดเดินเครื่องเพื่อบำรุงรักษาใหญ่ ทุกระยะ 3 ปี ซึ่งได้ดำเนินการไปในปี 2555
  ที่ผ่านมา ในด้านโรงไฟฟ้าพลังน้ำนั้น ปริมาณน้ำเป็นปัจจัยสำคัญต่อกระบวนการผลิต
  ซึ่งจะส่งผลโดยตรงต่อผลประกอบการ อย่างไรก็ตาม
  หลังจากการก่อสร้างอ่างเก็บน้ำของโครงการเทินหินบูนส่วนขยายแล้วเสร็จ ทำให้บริษัทฯ
  สามารถบริหารจัดการน้ำได้อย่างมีประสิทธิภาพมากขึ้น
  จึงส่งผลด้านบวกต่อการผลิตกระแสไฟฟ้าของโครงการในปีต่อๆมา โดยในปี 2556
  ซึ่งเป็นปีที่โครงการเทินหินบูนส่วนขยายดังกล่าว
  เปิดดำเนินการอย่างสมบูรณ์และก่อให้เกิดรายได้ในเชิงพาณิชย์จึงส่งผลให้รายได้ของธุรกิจไฟฟ้าเพิ่มสูงขึ้นเป็นอย่างมาก

  และในปี 2556 บริษัทร่วมแห่งหนึ่ง ได้ทำการ refinance เงินกู้สกุลดอลล่าร์สหรัฐเป็นเงินบาท
  ทำให้ต้องรับรู้ค่าใช้จ่ายในการยกเลิกสัญญา แต่ดอกเบี้ยจ่ายที่ลดลงจากการดำเนินการดังกล่าว
  ได้ส่งผลด้านบวกต่อผลประกอบการในปี 2557

(2) ค่าใช้จ่าย

ค่าใช้จ่ายในการขาย

  บริษัทฯ มีค่าใช้จ่ายในการขายในปี 2555-2557 เป็นจำนวน 55.02 ล้านบาท 36.03 ล้านบาท
  และ 25.47 ล้านบาท ตามลำดับ ซึ่งค่าใช้จ่ายในการขายนี้ประกอบด้วย
  ค่าธรรมเนียมการโอนที่ดินและภาษีธุรกิจเฉพาะซึ่งจะปรับตัวสัมพันธ์กับการขายที่ดิน

ค่าใช้จ่ายในการบริหาร

  บริษัทฯ มีค่าใช้จ่ายในการบริหารจำนวน 171.70 ล้านบาทในปี 2555 จำนวน 494.45
  ล้านบาท ในปี 2556 และ 396.29 ล้านบาทในปี 2557 โดยมีรายละเอียดดังนี้

[]

  ค่าใช้จ่ายในการบริหารที่สำคัญประกอบไปด้วย ค่าใช้จ่ายเกี่ยวกับพนักงานและผู้บริหาร
  ซึ่งเป็นกลไกที่สำคัญต่อการเจริญเติบโตของบริษัท
  และจะเพิ่มขึ้นตามการปรับขึ้นของอัตราเงินเดือนและการขยายธุรกิจ

  อย่างไรก็ตาม ในปี 2556 บริษัทย่อย
  ได้มีการรับรู้ผลขาดทุนจากการด้อยค่าเงินลงทุนในโครงการเขื่อนไฟฟ้าพลังน้ำ น้ำงึม 3
  โดยบันทึกเป็นส่วนหนึ่งของค่าใช้จ่ายในการบริหาร เป็นจำนวน 275.31 ล้านบาท
  จึงทำให้ค่าใช้จ่ายในการบริหารในปี 2556 เพิ่มสูงขึ้นเป็นอย่างมาก และในปี 2557
  ก็ยังรับรู้ผลขาดทุนจากการด้อยค่าเงินลงทุนในโครงการดังกล่าวเพิ่มเติมอีก 65.15 ล้านบาท
  และนอกจากนั้น ยังมีการบันทึกขาดทุนจากการจำหน่ายสินทรัพย์ถาวรอีก 50.73 ล้านบาท

ต้นทุนทางการเงิน

  เนื่องจากบริษัทฯ ยังอยู่ระหว่างการชำระหนี้ตามแผนฟื้นฟูกิจการ
  ซึ่งได้มีการคำนวณดอกเบี้ยที่ต้องชำระทั้งหมดรวมไว้ในภาระหนี้ตามแผนแล้ว และในช่วงที่ผ่านมา
  บริษัทฯ ไม่มีการกู้เงินเพิ่ม ดังนั้น
  จึงแทบไม่มีต้นทุนทางการเงินปรากฏในงบกำไรขาดทุนเบ็ดเสร็จ

ภาษีเงินได้

  บริษัทฯ มีภาษีเงินได้ในปี 2555-2557 เป็นจำนวน 137.28 ล้านบาท 43.36 ล้านบาท และ
  45.57 ล้านบาทตามลำดับ โดยในปี 2555 อัตราภาษีได้ถูกปรับลดลง
  โดยพระราชกฤษฎีกาออกตามความในประมาลรัษฎากรว่าด้วยการลดอัตราและยกเว้นรัษฎากร
  (ฉบับที่ 530) ให้ใช้อัตราร้อยละ 23 แต่เนื่องจากบริษัทฯ
  มีรายได้จากการขายที่ดินที่เพิ่มสูงขึ้นกว่าเท่าตัว จึงส่งผลให้จำนวนภาษีเงินได้เพิ่มสูงขึ้น

  ในปี 2556 และปี 2557 อัตราภาษีถูกปรับลงมาอยู่ที่อัตราร้อยละ 20
  ซึ่งเป็นไปตามพระราชกฤษฎีกาฉบับที่ 530 ที่กล่าวถึงข้างต้น
  ประกอบกับรายได้จากการขายที่ลดลง จึงทำให้จำนวนภาษีเงินได้ลดลงด้วย

(3) กำไรส่วนที่เป็นของผู้ถือหุ้นบริษัทและอัตราผลตอบแทนผู้ถือหุ้น

  กำไรส่วนที่เป็นของบริษัทใหญ่ในปี 2555-2557 มีจำนวน 437.44 ล้านบาท 220.89 ล้านบาท
  และ 341.34 ล้านบาท คิดเป็นกำไรต่อหุ้นจำนวน 1.06 บาท 0.54 บาท และ 0.83 บาท
  ตามลำดับ

  ปี 2555 รายได้จากการขายที่ดินเพิ่มสูงขึ้นจากปี 2554 กว่าเท่าตัว
  ในขณะที่อัตราภาษีเงินได้ถูกปรับลดลงมาอยู่ที่อัตราร้อยละ 23
  จึงทำให้อัตรากำไรสุทธิส่วนที่เป็นของบริษัทใหญ่และอัตราผลตอบแทนผู้ถือหุ้นของบริษัทใหญ่เพิ่มขึ้น

  ปี 2556 และปี 2557 แม้รายได้จากการขายที่ดินจะลดลงเป็นอย่างมาก
  แต่การเพิ่มขึ้นของส่วนแบ่งกำไรจากเงินลงทุนในบริษัทร่วม ได้มาช่วยชดเชย อย่างไรก็ตาม
  ค่าใช้จ่ายในการบริหารที่เพิ่มสูงขึ้นเนื่องจากการตัดจำหน่ายเงินลงทุนในโครงการเขื่อนไฟฟ้าพลังน้ำ
  น้ำงึม 3 ในปี 2556 และปี 2557 และผลขาดทุนจากการจำหน่ายสินทรัพย์ถาวรในปี 2557
  ได้ส่งผลให้กำไรสุทธิของทั้งสองปี ลดลง
  ถึงแม้อัตราภาษีเงินได้ในทั้งสองปีนี้จะลดลงกว่าปีที่ผ่านมา
  ก็ยังส่งผลให้อัตรากำไรสุทธิส่วนที่เป็นของบริษัทใหญ่และอัตราผลตอบแทนผู้ถือหุ้นของบริษัทใหญ่ลดลง

14.2 ฐานะทางการเงิน

  (ก) สินทรัพย์

  ณ สิ้นปี 2555-2557 บริษัทฯ มีสินทรัพย์รวมจำนวน 4,812.14 ล้านบาท 5,141.04 ล้านบาท
  และ 5,250.59 ล้านบาท ตามลำดับ โดยสินทรัพย์ที่สำคัญประกอบด้วย
  เงินสดและรายการเทียบเท่าเงินสด เงินลงทุนชั่วคราว ต้นทุนการพัฒนาอสังหาริมทรัพย์
  เงินลงทุนในบริษัทร่วม และเงินลงทุนระยะยาวอื่น

  ในส่วนของลูกหนี้การค้าและลูกหนี้อื่นนั้น ถึงแม้ธุรกิจหลักอย่างหนึ่งของบริษัทฯ
  คือการพัฒนาและขายที่ดิน ซึ่งเป็นสินค้าที่มีมูลค่าสูง แต่บริษัทฯ
  กลับมีมูลค่าลูกหนี้การค้าและลูกหนี้อื่น-สุทธิ ไม่มากนัก เนื่องจากมาตรฐานการบัญชีฉบับที่ 18
  (ปรับปรุง 2552) เรื่องรายได้ ที่เริ่มใช้ในปี 2554 นั้น กำหนดให้บริษัทฯ
  รับรู้รายได้จากการขายเมื่อมีการโอนที่ดิน ซึ่งตามธรรมเนียมปฏิบัติ บริษัทฯ
  จะโอนที่ดินก็เมื่อได้รับชำระค่าที่ดินครบจำนวนแล้ว จึงทำให้ไม่มีลูกหนี้จากการขายที่ดิน ดังนั้น
  ลูกหนี้ส่วนใหญ่จึงเป็นลูกหนี้ที่เกิดจากการให้บริการระบบสาธารณูปโภคในนิคมฯ

  บริษัทฯ มีลูกหนี้การค้าและลูกหนี้อื่น-สุทธิที่บันทึกในงบแสดงฐานะการเงินรวม จำนวน 67.66
  ล้านบาทในปี 2555 จำนวน 38.64 ล้านบาทและจำนวน 71.51 ล้านบาทในปี 2556 และปี
  2557 หรือคิดเป็นสัดส่วนเพียงร้อยละ 1.40 ร้อยละ 0.75 และร้อยละ 1.36 ของสินทรัพย์รวม
  ซึ่งในจำนวนดังกล่าว ประกอบด้วยลูกหนี้การค้าเพียง 19.48 ล้านบาทในปี 2555 จำนวน
  21.60 ล้านบาทในปี 2556 และจำนวน 18.33 ล้านบาทในปี 2557
  โดยสามารถจำแนกอายุของลูกหนี้การค้า ทั้งในส่วนของกิจการที่เกี่ยวข้องกัน และกิจการอื่น
  ได้ดังนี้

[]

[]

  บริษัทฯ
  ได้มีการตั้งค่าเผื่อหนี้สงสัยจะสูญทั้งจำนวนสำหรับค่าที่ปรึกษาและค่าบริหารโครงการด้านวิศวกรรม
  ซึ่งคาดว่าจะเรียกเก็บเงินไม่ได้ เนื่องจากโครงการดังกล่าวประสบปัญหาด้านการเงิน
  อย่างไรก็ตาม ในปี 2556 บริษัทฯ
  สามารถติดตามทวงถามหนี้ดังกล่าวคืนมาได้บางส่วนเป็นจำนวนเงิน 51.92 ล้านบาท และในปี
  2557 นี้ ยังได้รับเงินคืนอีกจำนวน 54.29 ล้านบาท ทั้งนี้ บริษัทฯ
  จะยังคงติดตามทวงถามต่อไปเพื่อให้เกิดความเสียหายน้อยที่สุด

  นอกจากลูกหนี้ค่าที่ปรึกษาที่กล่าวไปแล้ว ลูกหนี้การค้าส่วนใหญ่ทั้งกิจการที่เกี่ยวข้องกัน
  และกิจการอื่น ล้วนเป็นลูกหนี้ที่ยังอยู่ในกำหนดชำระ

เงินสดและรายการเทียบเท่าเงินสด

  บริษัทฯ มีเงินสดและรายการเทียบเท่าเงินสดในปี 2555-2557 เป็นจำนวน 581.47 ล้านบาท
  จำนวน 989.44 ล้านบาท และจำนวน 851.53 ล้านบาท คิดเป็นสัดส่วนร้อยละ 12.08 ร้อยละ
  19.25 และร้อยละ 16.22 ของสินทรัพย์รวม ตามลำดับ อันประกอบด้วย เงินฝากกระแสรายวัน
  เงินฝากออมทรัพย์ เงินฝากประจำ และเงินลงทุนอายุไม่เกิน 3 เดือน
  โดยเงินสดและรายการเทียบเท่าเงินสดที่เพิ่มสูงขั้นในปี 2556 นั้น
  ส่วนใหญ่มาจากเงินปันผลจากการลงทุนในบริษัทร่วม

เงินลงทุนชั่วคราว

  เพื่อบริหารสินทรัพย์ให้ได้รับผลตอบแทนที่สูงขึ้น บริษัทฯ จึงได้พิจารณาลงทุนในกองทุนรวม
  ใบรับเงินฝาก และตั๋วแลกเงินของสถาบันการเงินหลายแห่ง ที่มีอายุมากกว่า 3 เดือน แต่ไม่เกิน
  6 เดือน เพิ่มขึ้น โดยในปี 2557 มีเงินลงทุนชั่วคราว 363.70 ล้านบาท มีอัตราดอกเบี้ยร้อยละ
  2.65-3.20 ต่อปี เทียบกับ 160.01 ล้านบาท และ 50.56 ล้านบาท ในปี 2556 และปี 2555

ต้นทุนการพัฒนาอสังหาริมทรัพย์

  เปรียบเสมือนสินค้าคงเหลือของบริษัท
  อันประกอบด้วยต้นทุนที่ดินและค่าใช้จ่ายในการพัฒนาที่ดินให้พร้อมขาย
  รวมถึงดอกเบี้ยจ่ายและค่าธรรมเนียมของเงินกู้ด้วย ในปี 2555-2557
  มียอดคงเหลือของต้นทุนการพัฒนาอสังหาริมทรัพย์จำนวน 655.61 ล้านบาท จำนวน 691.67
  ล้านบาท และจำนวน 521.44 ล้านบาท ตามลำดับ คิดเป็นสัดส่วนร้อยละ 13.62 ร้อยละ
  13.45 และร้อยละ 9.93 ของสินทรัพย์รวม เนื่องจากลักษณะธุรกิจของบริษัทฯ
  ซึ่งต้องใช้เงินลงทุนเป็นจำนวนมากในการพัฒนาและก่อสร้างระบบสาธารณูปโภคในนิคมฯ
  จึงทำให้มีมูลค่าของสินค้าคงเหลือสูง ซึ่งมักส่งผลให้อัตราการหมุนเวียนของสินค้าคงเหลือ
  และระยะเวลาในการขายสินค้าต่ำ

เงินลงทุนในบริษัทร่วม

  ประกอบด้วย เงินลงทุนในบริษัท อีสเทิร์น เพาเวอร์ แอนด์อิเล็คทริค จำกัด บริษัท เทินหินบูน
  พาวเวอร์ จำกัด และ บริษัท น้ำงึม 3 พาวเวอร์ จำกัด โดยมีมูลค่าเงินลงทุนในปี 2555-2557
  เท่ากับ 1,975.89 ล้านบาท 2,115.15 ล้านบาท และ 2,325.57 ล้านบาท ตามลำดับ
  คิดเป็นสัดส่วนสูงถึงร้อยละ 41.06 ร้อยละ 41.14 และร้อยละ 44.29 ของมูลค่าสินทรัพย์รวม
  โดยการเพิ่มสูงขึ้นของเงินลงทุนในบริษัทร่วมในแต่ละปีนั้น
  เกิดจากรับรู้ส่วนแบ่งกำไรของบริษัทร่วมที่ลงทุนตามวิธีส่วนได้เสีย

เงินลงทุนระยะยาวอื่น

  ส่วนใหญ่ประกอบด้วยเงินลงทุนในกองทุนรวมอสังหาริมทรัพย์ และเงินลงทุนในพันธบัตรรัฐบาล
  โดยมีอัตราดอกเบี้ยร้อยละ 3.25 ต่อปี

เงินลงทุนในโครงการ

  ทั้งจำนวนเป็นเงินลงทุนในการพัฒนาโครงการเขื่อนไฟฟ้าพลังน้ำน้ำงึม 3
  ในสาธารณรัฐประชาธิปไตยประชาชนลาว มูลค่าเงินลงทุนในโครงการ ณ สิ้นปี 2555-2557
  เท่ากับ 487.19 ล้านบาท 191.94 ล้านบาท และ 126.60 ล้านบาท คิดเป็นสัดส่วนร้อยละ
  10.12 ร้อยละ3.73 และร้อยละ 2.41 ของสินทรัพย์รวมในแต่ละปี ในปี 2556 บริษัท จี เอ็ม
  เอส ลาว จำกัด ซึ่งเป็นบริษัทย่อย
  ได้มีมติเป็นเอกฉันท์ให้ตัดจำหน่ายเงินลงทุนในโครงการเขื่อนไฟฟ้าพลังน้ำ น้ำงึม 3 บางส่วน
  เนื่องจากโครงการดังกล่าวไม่ได้รับการอนุมัติการต่ออายุสัญญาพัฒนาโครงการ
  ที่ได้หมดอายุไปเมื่อวันที่ 29 มีนาคม 2556
  จากกระทรวงวางแผนและการลงทุนของรัฐบาลสาธารณรัฐประชาธิปไตยประชาชนลาว
  อันเป็นผลสืบเนื่องมาจากการเปลี่ยนแปลงนโยบายการพัฒนาพลังงานภายในประเทศของ
  สปป.ลาว โดยให้รับรู้ผลขาดทุนจากการด้อยค่าเงินลงทุนจำนวน 275.31ล้านบาท
  เป็นส่วนหนึ่งของค่าใช้จ่ายในการบริหาร
  ส่งผลให้เงินลงทุนในโครงการที่ปรากฎในงบแสดงฐานะการเงินรวมปี 2556 ลดลง

  ที่ประชุมคณะกรรมการบริษัทฯ เมื่อวันที่ 15 ตุลาคม 2557
  ได้มีมติให้ตัดจำหน่ายเงินลงทุนในโครงการดังกล่าวเพิ่มเติมอีกจำนวน 65.15 ล้านบาท
  เนื่องจากได้รับทราบผลการเจรจาเพื่อโอนและขายสินทรัพย์ของโครงการ
  ระหว่างผู้ร่วมทุนและหน่วยงานของรัฐบาลใน สปป.ลาว ซึ่งได้ไม่เต็มจำนวน
  ปัจจุบันกำลังอยู่ระหว่างการดำเนินการรับคืนเงินดังกล่าว

  (ข) สภาพคล่อง

กระแสเงินสด

[]

  ในปี 2555 บริษัทฯ กระแสเงินสดสุทธิได้มาจากกิจกรรมดำเนินงาน 135.72 ล้านบาท
  ซึ่งเกิดจากรายการสำคัญดังนี้

-   กำไรจากการดำเนินงานที่เป็นตัวเงินจำนวน 426.09 ล้านบาท อันประกอบด้วย
    กำไรก่อนค่าใช้จ่ายภาษีเงินได้ 611.55 ล้านบาท
    ปรับลดด้วยยอดส่วนแบ่งกำไรจากเงินลงทุนในบริษัทร่วม 207.29 ล้านบาท

-   เงินสดลดลงจากลูกหนี้การค้าและลูกหนี้อื่นที่เพิ่มขึ้น 28.90 ล้านบาท

-   เงินสดลดลงจากเงินลงทุนชั่วคราวเพิ่มขึ้น 51.07 ล้านบาท

-   เงินสดลดลงจากต้นทุนการพัฒนาอสังหาริมทรัพย์เพิ่มขึ้น 59.03 ล้านบาท

-   เงินสดลดลงจากการจ่ายภาษีเงินได้และภาษีหัก ณ ที่จ่าย 177.72 ล้านบาท

  ในส่วนของกิจกรรมลงทุน บริษัทฯ มีกระแสเงินสดสุทธิใช้ไปในกิจกรรมลงทุน 135.62 ล้านบาท
  ซึ่งเกิดจาก

-   การจ่ายเงินลงทุนเพื่อพัฒนาโครงการเขื่อนไฟฟ้าพลังน้ำ น้ำงึม 3 จำนวน 117.18 ล้านบาท

-   การซื้อที่ดิน อาคาร และอุปกรณ์ จำนวน 26.77 ล้านบาท

-   เงินสดลดลงจากการลดลงของเงินทดรองรับ จำนวน 54.67 ล้านบาท

-   เงินสดเพิ่มขึ้นจากเงินปันผลรับจากการลงทุนในบริษัทร่วม จำนวน 68.47 ล้านบาท

  ในส่วนของกิจกรรมจัดหาเงินนั้น บริษัทฯ มีกระแสเงินสดใช้ไปในกิจกรรมจัดหาเงิน 62.19
  ล้านบาท เนื่องจาก

-   การจ่ายเงินคืนเจ้าหนี้ค่าเงินลงทุนในโครงการ จำนวน 21.55 ล้านบาท

-   การจ่ายชำระหนี้สินภายใต้แผนฟื้นฟูกิจการและภายใต้สัญญาปรับโครงสร้างหนี้เป็นจำนวน
    44.57 ล้านบาท

  ปี 2556 บริษัทฯ มีกระแสเงินสดสุทธิได้มาจากกิจกรรมดำเนินงาน จำนวน 70.62 ซึ่งเกิดจาก

-   กำไรจากการดำเนินงานที่เป็นตัวเงิน 39.11ล้านบาท อันประกอบด้วย
    กำไรก่อนค่าใช้จ่ายภาษีเงินได้ 291.58 ล้านบาท
    ปรับเพิ่มด้วยขาดทุนจากการด้อยค่าเงินลงทุนในโครงการ 275.31 ล้านบาท
    ปรับลดด้วยส่วนแบ่งกำไรจากเงินลงทุนในบริษัทร่วม จำนวน 499.61 ล้านบาท
    และหนี้สงสัยจะสูญโอนกลับ จำนวน 59.66 ล้านบาท

-   เงินสดเพิ่มขึ้นจากการลดลงของลูกหนี้การค้าจำนวน 77.81 ล้านบาท

-   เงินสดเพิ่มขึ้นจากการเพิ่มขึ้นของเจ้าหนี้การค้า จำนวน 79.30 ล้านบาท

-   เงินสดเพิ่มขึ้นจากดอกเบี้ยรับ 21.99 ล้านบาท

-   เงินสดลดลงจากการเพิ่มขึ้นของเงินลงทุนชั่วคราว จำนวน 55.47 ล้านบาท

-   เงินสดลงลงจากการเพิ่มขึ้นของต้นทุนการพัฒนาอสังหาริมทรัพย์ 36.06 ล้านบาท

-   เงินสดลดลงจากการจ่ายภาษีเงินได้ปละภาษีถูกหัก ณ ที่จ่าย จำนวน 46.73 ล้านบาท

  ในส่วนของกิจกรรมลงทุน บริษัทฯ มีเงินสดสุทธิได้มาจากกิจกรรมลงทุน 410.39 ล้านบาท
  เนื่องจาก

-   เงินปันผลรับจากการลงทุนในบริษัทร่วม จำนวน 462.06 ล้านบาท

-   เงินสดลดลงจากการซื้อที่ดิน อาคาร และอุปกรณ์ 37.96 ล้านบาท

  ในส่วนของกิจกรรมจัดหาเงินนั้น บริษัทฯ มีเงินสดสุทธิใช้ไปในกิจกรรมจัดหาเงินจำนวน 65.15
  ล้านบาท เนื่องจาก

-   การจ่ายชำระหนี้สินภายใต้แผนฟื้นฟูกิจการและภายใตสัญญาปรับโครงสร้างหนี้ จำนวน 70.33
    ล้านบาท

  ในปี 2557 บริษัทฯ มีกระแสเงินสดสุทธิใช้ไปในกิจกรรมดำเนินงาน 388.89 ล้านบาท
  เนื่องจาก

-   ขาดทุนจากการดำเนินงาน จำนวน 48.66 ล้านบาท อันประกอบด้วย
    กำไรก่อนหักค่าใช้จ่ายภาษีเงินได้ 477.60 ล้านบาท ปรับเพิ่มด้วยรายการที่สำคัญคือ
    ขาดทุนจากการด้อยค่าเงินลงทุนในโครงการ 65.15 ล้านบาท
    ขาดทุนจากการจำหน่ายสินทรัพย์ถาวร 50.73 ล้านบาท และปรับลดด้วยหนี้สงสัยจะสูญโอนกลับ
    66.63 ล้านบาท การตัดจำหน่ายหนี้สินภายใต้แผนฟื้นฟูกิจการฯ 67.49 ล้านบาท
    และส่วนแบ่งกำไรจากเงินลงทุนในบริษัทร่วม 573.36 ล้านบาท

-   เงินสดลดลงจากการเพิ่มขึ้นของเงินลงทุนชั่วคราว 203.67 ล้านบาท

-   เงินสดเพิ่มขึ้นจากการลดลงของต้นทุนการพัฒนาอสังหาริมทรัพย์ จำนวน 145.94 ล้านบาท
    เนื่องจากการโอนที่ดินให้ลูกค้า

-   เงินสดลดลงจากการเพิ่มขึ้นของสินทรัพย์ไม่หมุนเวียนอื่น จำนวน 77.15 ล้านบาท

-   เงินสดลดลงจากการลดลงของเจ้าหนี้อื่น จำนวน 200.29 ล้านบาท

-   เงินสดลดลงจากการจ่ายภาษีเงินได้และภาษีถูกหัก ณ ที่จ่าย 58.91 ล้านบาท

  ในส่วนของกิจกรรมลงทุน บริษัทฯ มีกระแสเงินสดสุทธิได้มาจากกิจกรรมลงทุน 367.94 ล้านบาท
  เนื่องจาก

-   เงินปันผลรับจากการลงทุนในบริษัทร่วม จำนวน 368.08 ล้านบาท

-   เงินสดลดลงจากการซื้อที่ดิน อาคาร และอุปกรณ์ 44.04 ล้านบาท

  ในส่วนของกิจกรรมจัดหาเงิน บริษัทฯ มีกระแสเงินสดสุทธิใช้ไป จำนวน 119.68 ล้านบาท
  เนื่องจาก

-   การจ่ายชำระหนี้สินภายใต้แผนฟื้นฟูกิจการและภายใต้สัญญาปรับโครงสร้างหนี้ จำนวน 110.40
    ล้านบาท

อัตราส่วนสภาพคล่อง

  ในปี 2555-2557 บริษัทฯ มีอัตราส่วนสภาพคล่อง 4.66 เท่า 4.17 เท่า และ 5.53 เท่า
  และมีอัตราส่วนสภาพคล่องหมุนเร็ว 2.49 เท่า 2.64 เท่า และ 3.94 เท่าตามลำดับ
  โดยสาเหตุที่อัตราส่วนทั้งสองมีความแตกต่างกันค่อนข้างมากนั้น
  เนื่องมาจากลักษณะเฉพาะของธุรกิจที่มีมูลค่าสินค้าคงเหลือสูง
  และส่งผลให้อัตราการหมุนเวียนของสินค้าคงเหลือมีค่าเพียง 0.76 เท่า 0.29 เท่า และ 0.36
  เท่า ในปี 2555-2557 ตามลำดับ อย่างไรก็ตาม การที่บริษัทฯ
  มีอัตราส่วนสภาพคล่องหมุนเร็วที่สูงกว่า 1 เท่า นั้น ทำให้มั่นใจได้ว่าบริษัทฯ
  จะไม่มีปัญหาในชำระหนี้สินระยะสั้นที่ถึงกำหนด

  (ค) แหล่งที่มาของเงินทุน

หนี้สิน

  บริษัทฯ และบริษัทย่อยมีหนี้สินรวมเป็นจำนวน 1,418.22 ล้านบาท 1,447.31 ล้านบาท และ
  1,114.62 ล้านบาท ในปี 2555-2557 คิดเป็นสัดส่วนร้อยละ 29.47 ร้อยละ 28.15
  และร้อยละ 21.23 ของสินทรัพย์รวม
  โดยหนี้สินหลักคือหนี้สินภายใต้แผนฟื้นฟูกิจการและภายใต้สัญญาปรับโครงสร้างหนี้ ซึ่งบริษัทฯ
  ยังคงมีภาระผูกพันที่จะต้องจ่ายชำระคืนตามเงื่อนไขที่ระบุไว้ในแผนฟื้นฟูฯและสัญญาปรับโครงสร้างหนี้
  โดยจะชำระดอกเบี้ยเป็นรายไตรมาส ส่วนเงินต้นจะทำการชำระคืนปีละ 2 ครั้ง
  ในเดือนมิถุนายน และธันวาคม ตามจำนวนที่ได้ระบุไว้ในสัญญาฯ

  เนื่องจากบริษัทฯ ได้มีการชำระหนี้สินตามกำหนดเวลามาโดยตลอด
  ดังนั้นยอดคงเหลือของหนี้สินภายใต้แผนฟื้นฟูฯ จึงค่อยๆปรับลดลงเรื่อยมา โดยมียอดรวมในปี
  2555-2557 เป็นจำนวน 1,200.33 ล้านบาท 1,130.00 ล้านบาท และ 952.11 ล้านบาท
  ตามลำดับ

ส่วนของผู้ถือหุ้น

  จากการที่บริษัทฯ สามารถดำเนินงานจนมีผลกำไรเรื่อยมา ทำให้ยอดขาดทุนสะสมค่อยๆปรับลดลง
  โดยมียอดขาดทุนสะสมคงเหลือ ณ สิ้นปี 2557 มีจำนวน 2,254.39 ล้านบาท เทียบกับจำนวน
  2,595.74 ล้านบาทในปี 2556 และจำนวน 2,814.51 ล้านบาทในปี 2555
  และทำให้ส่วนของผู้ถือหุ้นของบริษัทใหญ่ได้ปรับเพิ่มขึ้น โดยมีจำนวน 1,917.92 ล้านบาท ในปี
  2557

โครงสร้างเงินลงทุน

  อัตราส่วนหนี้สินต่อส่วนของผู้ถือหุ้นของบริษัทฯ มีค่าลดลงโดยตลอดในช่วงปี 2555-2557 โดยมีค่า
  0.42 เท่า 0.39 เท่า และ 0.27 เท่า ตามลำดับ เนื่องจากบริษัทฯ
  ได้จ่ายชำระหนี้สินตามแผนฟื้นฟูฯ อย่างต่อเนื่อง ทำให้ยอดหนี้สินลดลง
  ในขณะที่ส่วนของผู้ถือหุ้นได้เพิ่มสูงขึ้นจากการบริหารงานที่เกิดผลกำไร และนอกจากนั้น
  เนื่องจากบริษัทฯ ยังอยู่ระหว่างการชำระหนี้ภายใต้แผนฟื้นฟูฯ
  จึงยังไม่มีนโยบายในการก่อภาระหนี้เพิ่มอีกด้วย

14.3 ปัจจัยที่อาจมีผลกระทบต่อผลการดำเนินงานและฐานะการเงินในอนาคต

  จากการคาดการณ์ของสำนักงานเศรษฐกิจการคลัง เศรษฐกิจไทยในปี 2558
  มีแนวโน้มที่จะขยายตัวในอัตราร้อยละ 3.6-4.6
  โดยมีแรงขับเคลื่อนหลักจากอุปสงค์ภาครัฐที่คาดว่าจะขยายตัว
  โดยเฉพาะจากโครงการลงทุนโครงสร้างพื้นฐานขนาดใหญ่ด้านการคมนาคมขนส่ง
  การฟื้นตัวของการบริโภคที่ได้รับผลดีจากราคาเชื้อเพลิงที่ปรับลดลง
  และการลงทุนของภาคเอกชนที่จะเพิ่มขึ้นหลังจากที่ทางการได้เร่งอนุมัติโครงการลงทุนต่างๆ
  รวมทั้งอุปสงค์จากต่างประเทศที่คาดว่าจะปรับตัวดีขึ้นตามจำนวนนักท่องเที่ยวที่มีแนวโน้มเพิ่มขึ้น
  ภายหลังสถานการณ์ทางการเมืองในประเทศคลี่คลายลง

  จากแนวโน้มดังกล่าว คาดว่าความต้องการที่ดินจะยังคงมีอยู่อย่างต่อเนื่อง
  ในขณะที่จำนวนที่ดินพร้อมขายเริ่มลดน้อยลง อาจทำให้บริษัทฯ
  ต้องสูญเสียส่วนแบ่งทางการตลาดได้หากไม่มีพื้นที่ขายเพียงพอ อย่างไรก็ตาม บริษัทฯ
  ตระหนักถึงเรื่องนี้เป็นอย่างดี จึงพยายามจัดหาพื้นที่ขายเพิ่มเติม
  แต่เนื่องจากขั้นตอนของการจัดเตรียมและพัฒนารวมถึงการจัดทำการวิเคราะห์ผลกระทบด้านสิ่งแวดล้อม
  ยังต้องใช้เวลาอีกระยะหนึ่ง ทั้งนี้บริษัทฯ
  ยังเชื่อมั่นว่าจะสามารถบริหารจัดการพื้นที่ขายให้เพียงพอและสอดคล้องกับเป้าหมายการขยายในแต่ละปีได้อย่างต่อเนื่อง

  นอกจากนี้ การแข่งขันในเรื่องของการจัดการด้านพลังงานไฟฟ้า
  ทั้งจากเชื้อเพลิงพื้นฐานและพลังงานทดแทนที่สูงขึ้นมาก
  อาจทำให้โอกาสที่จะดำเนินการโครงการด้านพลังงานไฟฟ้าใหม่ๆ มีอุปสรรคมากขึ้น แต่บริษัทฯ
  ยังคงศึกษาและหาโอกาสนั้นตลอดเวลา